Anne-Liis Sõmermaa

Anne-Liis Sõmermaa (sündinud Anne-Liis Elango; sündinud 17. juunil 1938) on eesti mükoloog, botaanik ja fütopatoloog. Tema tegevus on olnud seotud kottseente, sh fütopatogeensete ja lihheniseerunud seente ehk samblike esinemise ja ökoloogia uurimisega. 

Ta on töötanud Tartu Ülikoolis ja Eesti Maaülikoolis. 2008. aastast on ta Eesti Maaülikooli emeriitdotsent.

Haridus- ja töökäik 
Lõpetas 1957. aastal nüüdse Miina Härma gümnaasiumi ja astus samal aastal Tartu Ülikooli. Lõpetas selle 1962. a. bioloog-botaanikuna, keemia- ja bioloogiaõpetajana. TÜ taimesüstemaatika ja geobotaanika kateedris aspirantuuris 1966–1969. Aspirantuuri järel suunati tööle Eesti Teaduste Akadeemia Botaanika ja Zooloogia Instituuti. 1970. aastal kaitses ta Hans-Voldemar Trassi juhendamisel bioloogiadoktori väitekirja, väitekirja teemaks oli "Eesti NSV peamiste metsatüüpide samblike ökoloogia ja tsönoloogia". Osa sellest väitekirjast ilmus monograafiana "Ecology of Epiphytic Lichens in Main Estonian Forest Types". 1976. aastast töötas Eesti Põllumajanduse Akadeemia agronoomiaosakonnas, kus luges üldbioloogia ja botaanika kursusi. Põhierialaks on olnud aianduslik ja põllumajanduslik fütopatoloogia. Ta oli neljas naisdotsent teaduskonna ajaloos. Lisaks ainekursuste õpetamisele on ta juhendanud 51 diplomitööd, viis magistritööd.  Ta on juhendanud ka vabariiklikel üliõpilaste bioloogia olümpiaadidel osalejaid.

Õppetöö kõrvalt on osalenud ekspeditsioonidel Eestis, Ahvenamaal, Lapimaal, Venemaal ja mujal. Ta on end täiendanud Leedu TA Botaanika Instituudis, Kiievi Üleliidulises Põllumajanduse Akadeemias, ATK Juhtimise Kõrgemas koolis Osalenud mitmetel rahvusvahelistel kongressidel, näiteks Euroopa mükoloogide X kongressil.

Pärast pensionile jäämist 2003. aastal töötas Eesti Maaülikooli Põllumajandus- ja keskkonnainstituudi seente herbaariumis kuraatori ja spetsialistina kuni 2011. aastani.

Ühiskondlik tegevus 
Ülikoolis õppimise kõrvalt tegeles ta sõudespordiga ja oli Tartu Ülikooli sõudekoondvõistkonna liige naiste kaheksapaadil. Osales Üliõpilaste Teadusliku Ühingu tegevustes, hiljem tegeles naisliikumisega: Eesti Naisüliõpilaste Seltsi vilistlaskogu, Eesti Akadeemiliste Naiste ühing, olles viimase president 2001.–2004. a. Oli Üleliidulise Botaanika Seltsi Eesti osakonna esimees. On tegelenud teadusajaloo uurimisega, näiteks uurinud esimese naisagronoomi Alma Martini ja fütopatoloogi Elmar Lepiku elu ja tegevust.

Ta on Eesti Taimekaitse Seltsi, Eest Mükoloogiaühingu, Akadeemilise Põllumeeste Seltsi ja  Eesti Looduseuurijate Seltsi liige.

Isiklikku 
Tema isa oli pedagoogikateadlane Aleksander Elango, vend oli füüsik Mart Elango. Abiellus 1962. a Ado Sõmermaaga.

Publikatsioonid
 Temalt on ilmunud üle 80 teadusartikli ja üks ingliskeelne monograafia. 
 Ta on teinud kaastööd populaarteaduslikele ajakirjadele ja entsüklopeediatele. Ta on loonud õppematerjale loengute jaoks ja olnud mitme käsiraamatu kaasautor. 
 "Kui roos vajab tohtrit", Eesti Naine, 3. märts 2008

Viited

Kirjandus 
  Eesti Teadusinfosüsteem
  Eesti Põllumajanduse Akadeemia töötajad ja vilistlased 1981-1990.
  Eesti Taimekaitse 90
  Eesti Akadeemiliste Naiste Ühing 80

Välislingid 
 Anne-Liis Sõmermaa elulugu ja publikatsioonide loetelu Eesti Teadusinfosüsteemis

Eesti lihhenoloogid
Eesti botaanikud
Sündinud 1938